CELEX: 62013CN0376
Language: hr
Date: 2013-07-02 00:00:00
Title: Predmet C-376/13: Tužba podnesena 2. srpnja 2013. — Europska komisija protiv Republike Bugarske

31.8.2013   
            
            
               HR
            
            
               Službeni list Europske unije
            
            
               C 252/15
            
         Tužba podnesena 2. srpnja 2013. — Europska komisija protiv Republike Bugarske
   (Predmet C-376/13)
   2013/C 252/39
   Jezik postupka: bugarski
   
      Stranke
   
   
      Tužitelj: Europska komisija (zastupnici: G. Braun, G. Koleva, L. Malferrari)
   
      Tuženik: Republika Bugarska
   
      Tužbeni zahtjevi
   
   Europska komisija od Suda zahtijeva da:
   
               —
            
            
               utvrdi da Republika Bugarska nije ispunila obveze koje ima na temelju članka 2. stavka 1. Direktive 2002/77/EZ time što je, u skladu s člankom 5.a stavcima 1. i 2. prijelaznih i završnih odredaba ZES-a (Zakon o elektroničkim komunikacijama), ograničila broj poduzeća kojima se mogu dodijeliti radijske frekvencije za digitalno zemaljsko emitiranje i ovlaštenje za pružanje odgovarajuće telekomunikacijske usluge na dva (dok se time potencijalno moglo koristiti do pet poduzeća);
            
         
               —
            
            
               utvrdi da Republika Bugarska nije ispunila obveze koje ima na temelju članka 2. stavka 2. i članka 4. stavka 2. Direktive 2002/77/EZ, članka 7. stavka 3. Direktive o ovlaštenju i članka 9. stavka 1. Okvirne direktive time što je, u skladu s člankom 47.a stavcima 1. i 2. i člankom 48. stavkom 3. ZES-a, poduzetnicima koji su davatelji usluga emitiranja televizijskih sadržaja i čiji se programi ne emitiraju u Republici Bugarskoj kao i s njima povezanim osobama zabranila sudjelovanje u postupcima odabira za dodjelu radijskih frekvencija za digitalno zemaljsko emitiranje i pružanje odgovarajućih (usluga);
            
         
               —
            
            
               utvrdi da Republika Bugarska nije ispunila obveze koje ima na temelju članka 2. stavka 2. i članka 4. stavka 2. Direktive 2002/77/EZ, članka 7. stavka 3. Direktive o ovlaštenju i članka 9. stavka 1. Okvirne direktive, time što je, u skladu s člankom 48. stavkom 5. ZES-a, nositeljima ovlaštenja za radijske frekvencije za digitalno zemaljsko emitiranje zabranila izgradnju elektroničkih komunikacijskih mreža namijenjenih emitiranju radio i televizijskih programa;
            
         
               —
            
            
               naloži Republici Bugarskoj snošenje troškova.
            
         
      Tužbeni razlozi i glavni argumenti
   
   Europska komisija tvrdi da Republika Bugarska nije ispunila obveze koje ima na temelju članka 2. stavaka 1. i 2. i članka 4. stavka 2. Direktive Komisije 2002/77/EZ (1) od 16. rujna 2002. o tržišnom natjecanju na tržištima elektroničkih komunikacijskih mreža i usluga („Direktiva 2002/77/EZ”), članka 7. stavka 3. Direktive 2002/20/EZ (2) Europskog parlamenta i Vijeća od 7. ožujka 2002. o ovlaštenju u području elektroničkih komunikacijskih mreža i usluga („Direktiva o ovlaštenju”) i članka 9. stavka 1. Direktive 2002/21/EZ (3) Europskog parlamenta i Vijeća od 7. ožujka 2002. o zajedničkom regulatornom okviru za elektroničke komunikacijske mreže i usluge („Okvirna direktiva”).
   
               —
            
            
               Republika Bugarska nije ispunila obveze koje ima na temelju članka 2. stavka 1. Direktive 2002/77/EZ prema kojima države članice ne dodjeljuju ili ne zadržavaju na snazi ekskluzivna ili posebna prava za uspostavu i/ili pružanje elektroničkih komunikacijskih mreža ili za pružanje javno dostupnih elektroničkih komunikacijskih usluga. Republika Bugarska je zakonodavnim aktom ograničila broj poduzeća kojima se dodjeljuje ovlaštenje za korištenje radijske frekvencije za digitalno zemaljsko emitiranje i pružanje tih usluga u svojstvu pružatelja multipleks usluga na njenom državnom području na dva (dok se time potencijalno moglo koristiti do pet poduzeća). To je učinjeno na temelju kriterija koji nisu ni proporcionalni ni objektivni. Republika Bugarska je na taj način dodijelila posebna prava na pružanje tih elektroničkih komunikacijskih usluga.
            
         
               —
            
            
               Republika Bugarska nije ispunila obveze koje ima na temelju članka 2. stavka 2. i članka 4. stavka 2. Direktive 2002/77/EZ, članka 7. stavka 3. Direktive o ovlaštenju i članka 9. stavka 1. Okvirne direktive prema kojima se dodjela radijskih frekvencije mora temeljiti na objektivnim, transparentnim, nediskriminirajućim i proporcionalnim kriterijima. Republika Bugarska je odredila kriterije za sudjelovanje u postupcima odabira za dodjelu radijskih frekvencija za digitalno zemaljsko emitiranje koji nisu proporcionalni postavljenim ciljevima; postavljanjem neproporcionalnih kriterija za dodjelu radijskih frekvencija za digitalno zemaljsko emitiranje i time izazvanim možebitnim odvraćanjem niza poduzeća od sudjelovanja u postupcima odabira Republika Bugarska nije ispunila svoju obvezu na temelju članka 2. stavka 2. Direktive 2002/77/EZ prema kojoj je dužna osigurati da svako poduzeće ima pravo pružati elektroničke komunikacijske usluge.
            
         
      (1)  SL L 249, str. 21. (SL, posebno izdanje na hrvatskom, poglavlje 8., svezak 2., str. 3.).
   
      (2)  SL L 108, str. 21. (SL, posebno izdanje na hrvatskom, poglavlje 13., svezak 53., str. 62.).
   
      (3)  SL L 108, str. 33. (SL, posebno izdanje na hrvatskom, poglavlje 13., svezak 49., str. 25.).